**WAJAWAZITO KIKWAZO UTEKELEZAJI WA AFUA ZA LISHE BUKOBA**

Katika utekelezaji wa Afua za Lishe Ngazi ya Jamii ndani ya Halmashauri ya Wilaya Bukoba, suala la mahudhurio hafifu ya wajawazito chini ya wiki kumi na mbili kwenye vituo vya kutolea huduma za afya na baadhi ya wajawazito kujifungulia nyumbani vimeabainika kuwa changamoto inayokwamisha utekelezaji wa afua za lishe kwa ukamilifu ndani ya Halmashauri hiyo.

Takwimu za mwezi Aprili-Juni 2022 zinaonesha kwamba asilimia asilimia 49.4 tu wajawazito chini ya wiki kumi na mbili ndio waliohudhuria kwenye vituo vya kutolea huduma za afya kwa ajili ya kuanza kliniki ya mama na mtoto na asilimia 72.5 tu ya wajawazito ndio walikwenda kujifungua katika vituo vya kutolea huduma za afya.

Taarifa hiyo iliyowasilishwa leo tarehe 02.08.2022 na Mratibu wa Huduma za Lishe wa Halmashauri ya Wilaya Bukoba bwana Desdery Karugaba kwenye kikao cha kawaida cha tathmini ya utekelezaji wa Mkataba wa Usiamamizi wa Afua za lishe ngazi ya Jamii imepelekea Mkuu wa Wilaya Bukoba **Mhe. Moses Machali** kuagiza watendaji wa kata na maafisa tarafa wa Halmashauri kuhakikisha wanaendesha mikutano mikuu ya vijiji kwa kushirikiana na watendaji wa vijiji ili kutoa elimu na hamasa kwa jamii kuona umuhimu wa wajawazito kuhudhuria kliniki mara tu baada ya kujitambua kuwa ni wajawazito na kwenda kujifungulia katika vituo vya kutolea huduma za afya.

“Maziwa ya njano yanayotoka ndani ya saa moja baada ya mwanamke kujifungua huimarisha sana kinga ya mtoto dhidi ya maradhi. Mwanamke anapojifungulia kwenye kituo cha afya hupata huduma za kiujuzi na za kitabibu na pia mtoto aliyezaliwa hunyonyeshwa ndani ya saa moja kama inavyoshauriwa na Wizara ya Afya

Vile vile mjamzito anapohudhuria kabla ya wiki kumi na mbili huongeza usalama zaidi kwa afya yake na mtoto aliye tumboni mwake kupitia elimu anayopewa mjaamzito kuhusu nini afanye na nini asifanye katika kipindi chote cha ujauzito” alisema Desdery.